Document ID: /fineweb-2-swissfilter-quality_10-filterrobots/filtered/02038.jsonl.gz/6427

«E sch'els n'èn betg morts, lura vivan els anc oz», uschia fineschan bleras istorgias d'amur. Ed ellas fineschan savens cun la nozza. In ideal modern.
Tar nus vegn ozendi per gronda part maridà pervia da l'amur. Persunas vulan esser dapli che «mo» partenaris e sa numnar um e dunna, dunna e dunna u um ed um. In ulteriur motiv è era il giavisch d'avair uffants.
Las entschattas en l'antica
Ma betg adina è quai stà uschia. Pli baud gieva bler per pussanza e bainstanza. En l'antica per exempel era la lètg plitost ina uniun d'interess che vegniva arranschada dals geniturs per mantegnair la successiun da la famiglia da l'um. La dunna vegniva elegida tenor sia fritgaivladad ed ils sentiments n'èn betg stads da gronda impurtanza.
En l'antica cumenza er l'istorgia da la vaira. Lura ha il spus cumenzà a metter la vaira vid il maun sanester da la spusa. Vi dal quart det, perquai ch'ins carteva ch'i giaja davent da là directamain in gnerv al cor. Quai che tuna d'in act romantic era dentant plitost in segn d'intelletg. Per latin stat il cor numnadamain per intelletg e curaschi.
Da la poligamia a la monogamia
Scienziads partan dal fatg ch'ils carstgauns eran l'entschatta promiscus. Quai vul dir ch'els midavan savens ils contacts sexuals u ch'els avevan plirs partenaris u partenarias sexualas il medem mument. Suenter hai dà lètgs da gruppa ed autras relaziuns poligamas. Pia avevan las persunas per regla adina dapli ch'ina relaziun. La lètg monogama è pir vegnida pli tard ed è s’etablida en nossa cultura. En autras culturas po quai dentant guardar ora auter.
L'influenza da la baselgia
En il 10avel tschientaner èsi vegnì usit da survegnir en la ceremonia la benedicziun da Dieu. Uschia han ins era cumezà a dir «gea» per dar il consentiment per la lètg.
A partir dal 13avel tschientaner n'è la benedicziun da la baselgia dentant betg pli stada mo usit mabain obligatori. Ils pèrins che vivevan ensemen senza esser spusads vegnivan chastiads.
La via a la maridaglia moderna
Dapi il temp da l'illuminissem n'è la benedicziun en baselgia betg pli necessaria. A partir dal 19avel tschientaner dovri ina funcziunaria u in funcziunari civil per pudair maridar. L'epoca da la romantica ha era num uschia perquai ch'i vegniva davent da lura cunzunt maridà or da charezza. Il 21avel tschientaner è revoluziunaris perquai ch'era pèrins omosexuals pon ussa maridar.
Dumber da maridaglias resta constant
L'onn passà han var 41'000 pèrins en Svizra ditg «gea» in a l'auter. Las cifras mussan ch'il dumber da maridaglias è stà constant ils davos onns. Cun excepziun dals onns da corona, nua ch'i è pervia da las mesiras stà pli grev da festivar nozzas.
Betg dapli divorzis
Era la cifra da divorzis en Svira è dapi radund 10 onns constanta. L'onn 2010 han las pli bleras persunas sa laschà sparter, numnadamain var 22'000 persunas. L'onn passà èsi stà radund 16'200 persunas.
Sch'ins guarda be sin il diagram fa quel la parita sco sche paucas persunas avessan laschà sparter l'onn 2000. Forsa ch'els han pensà che tut vegnia meglier cun la midada dal tschientaner? Quai n'è dentant betg propi uschia. Damai ch'i ha dà ina midada da la lescha han las dretgiras vulì terminar uschè blers divorzis sco pussibel l'onn 1999. Per l'autra po il process da divorzi cuzzar pli ditg dapi la midada da la lescha. Perquai hai l'onn 2000 era dà pli paucs divorzis terminads.
Era las cifras dal Grischun mussan in maletg sumegliant:
Quai che pertutga la vegliadetgna tar la maridaglia sa mussa in cler maletg. I vegn adina maridà pli tard e quai pertutga ils umens sco er las dunnas.